Mai Villadsen (EL), 2023-06-01:
Danmark har sammen med 196 andre lande tiltrådt FN's biodiversitetskonvention, og det er rigtig godt.
Formålet med konventionen er bl.a. at bevare den biologiske mangfoldighed i verden, som er meget truet.
Men som jeg indledningsvis redegjorde for, har vi jo indtil nu fejlet eklatant både i Danmark, men også på verdensplan, for biodiversiteten er i tilbagegang.
På COP15 nåede verdens lande jo endnu en gang til enighed om en global aftale, som skal vende naturens tilbagegang, og et af de væsentlige punkter i aftalen er jo det globale mål om 30 pct. beskyttet natur i 2030.
Det samme mål har vi sat os i EU, hvor vi har besluttet, at 30 pct. af EU skal være beskyttet natur, heraf en tredjedel som strengt beskyttet.
Vi har altså som land forpligtet os på at handle på biodiversitetskrisen, og for mig er det helt åbenlyst, at vi også skal sætte de samme mål i Danmark.
Men i det sidste halve år har vi jo haft en SVM-regering, og den efterlader mig desværre ikke med så meget håb.
For regeringen præsenterer godt nok sig selv som en grøn regering, som er klar til at løse de storpolitiske kriser med handlekraft, men vi må konstatere, at der indtil videre ikke er sket meget fra ord til handling, når det kommer til naturen.
Derfor er vi i oppositionen ret så bredt gået sammen om at give en skarp opfordring til regeringen om særlig at få sat skub i de naturnationalparker, som vi i Folketinget allerede har vedtaget.
Vi er altså ved at miste tålmodigheden med den brede regering, som jo nærmest virker handlingslammet på det her område, og det tror jeg sådan set også befolkningen er.
Vi har før set befolkningen ønske, at vi politisk gik længere på det grønne område.
Man marcherede for en klimalov og fik den, og i den weekend, der kommer, vil man også marchere for en natur- og biodiversitetslov, noget, som vi fra Enhedslistens side bakker varmt op om.
Regeringen har jo faktisk også skrevet ind i sit regeringsgrundlag, at vi skal have en natur- og biodiversitetslov, men når jeg hører ministeren holde tale i dag, lyder det ikke just til, at man har så travlt.
Jeg frygter virkelig langsommelige processer omkring den her lov, og det bekymrer mig, for vi står i en meget akut krise.
Vi er halvvejs i forhold til at levere på de mål, som EU kræver i forhold til 30 pct. beskyttet natur, og vi leverer intet – intet – når det gælder den strengt beskyttede natur.
Og spørger man Biodiversitetsrådet i Danmark, siger de jo faktisk, at vi reelt kun har omkring 2 pct. beskyttet natur, både på havet og på land.
Vi har hørt statsministeren sige fra Folketingets talerstol, at 30 pct. beskyttet natur i Danmark er urealistisk, men som miljøministeren jo udtalte til Børsen forleden, vil verden betale en astronomisk pris, hvis vi ikke lykkes med at løse naturkrisen, det kommer til at koste, hvis ikke vi handler på biodiversitetskrisen.
Men mere plads til naturen bør selvfølgelig tænkes sammen med klimaløsninger, med drikkevandsbeskyttelse, med klimasikring og med en reduktion af udvaskningen af næringsstoffer.
Lige nu er vi i gang med at forhandle en kommende havplan, og jeg håber, at det kan bringe os tættere på målet om 20 pct. reelt beskyttet hav og 10 pct. strengt beskyttet hav inden 2030.
Der håber vi virkelig, at regeringen faktisk vil vise, at den er grøn, sådan som den påstår.
På land stod vi jo sammen i rigtig mange partier for ikke så længe siden og etablerede de første 15 naturnationalparker.
Derfor er det mig simpelt hen ubegribeligt.
Vi risikerer, at regeringen i forhold til naturen laver lidt af en hockeystav, og at den skubber alle udfordringerne foran sig.
Det må ikke ske, og det er derfor, vi har indkaldt til den her forespørgsel i dag.
Derfor vil jeg gerne på vegne af SF, LA, Konservative, Enhedslisten, Radikale Venstre og Alternativet læse et forslag til vedtagelse op: Forslag til vedtagelse
»Vores natur er i voldsom krise.
Tendensen kan kun vendes, hvis vi giver mere plads til naturen og sikrer naturen en bedre beskyttelse.
Folketinget konstaterer, at Danmark er internationalt forpligtet til at tage vare på vores natur, men trods dette fortsat ligger i bunden blandt EU's lande, når det kommer til at beskytte vores natur.
Folketinget konstaterer, at regeringen ikke har gjort tilstrækkeligt for at ændre dette, og at regeringen forsinker etableringen af naturnationalparkerne, der skal sikre, at Danmark får mere strengt beskyttet natur.
Folketinget opfordrer regeringen til at etablere de planlagte 15 naturnationalparker samt yderligere naturnationalparker, så de samlet set kommer op på 1 pct. af Danmarks areal inden udgangen af 2024.«